Glen of imaalinterrieri

**Glen of imaalinterrieri** (, ) on irlantilainen koirarotu. Vuosina 2020–2025 Suomessa syntyi glen of imaalinterrierin pentuja noin viisikymmentä vuosittain.

## Ulkonäkö
Ulkonäöltään glen of imaalinterrierit ovat pitkärunkoisia, korkeuttaan pidempiä, mutta eivät kuitenkaan pitkiä. Kallo-osa on leveä ja melko pitkä. Otsapenger on korostunut ja kuono-osa voimakas ja kirsua kohti kapeneva. Kirsu on musta. Silmät ovat kauttaaltaan ruskeat, keskikokoiset ja pyöreät, vaaleat silmät ovat virhe. Glen of imaalinterrierin korvat ovat puolipystyt tai ruusukorvat, levossa ne ovat taaksepäin taittuneet. Kaula on erittäin lihaksikas ja kohtalaisen pitkä. Purenta on saksipurenta ja tasapurenta on virhe.

Eturaajojen kuuluu olla hieman ulospäin kääntyneet. Kyynärpäiden tulee olla suuntautunut taaksepäin ja tiiviisti kiinni rungossa. Glen of imaalinterrierin runko on syvä ja rintakehä vankka ja laaja. Kylkiluut kaareutuvat hyvin ja lanne on voimakas. Takaraajojen lihaksien tulee olla hyvin kehittyneet ja kulmauksien selvät. 

## Luonne ja käyttäytyminen
Glen of imaalinterrierejä kuvaillaan toimeliaiksi, temperamenttisiksi, rohkeiksi, sävyisiksi ja persoonallisuutta uhkuviksi. Uskollisena ja helposti kiintyvänä se on hyvin miellyttävä koti- ja seurakoira.

## Alkuperä

Glen of imaalinterrieri on vanha rotu, joka jäi pitkään huomiotta eikä siis ole myöhäisempien rotukokeilujen tulos. Irlannissa on kauan, ainakin satoja vuosia, ollut glennejä. Glen of Imaalin laakso ja koko Wicklow oli karua ja ahkerien ihmisten asuttamaa seutua. Koiria ei hemmoteltu, vaan ne osallistuivat perheen ja oman elantonsa hankkimiseen. Tämän alueen maanviljelijät polveutuivat sotilaista, joille 1500- ja 1600-luvuilla oli lahjoitettu maata palkkioksi Englannin kruunulle tehdyistä palveluksista. He joutuivat hyödyntämän kaiken luontaisen kekseliäisyytensä ja taitonsa selviytyäkseen hengissä tuolla karulla seudulla. Koira oli hyödytön, jos se ei päivittäisessä työskentelyssä jaksanut tehdä omaa osuuttaan. Sen täytyi aikoinaan tehdä pitkää päivää, ja usein sitä käytettiin maineeltaan kyseenalaisissa koiratappeluissa. Ennen kuin glen of imaalinterrieri tuli tunnetuksi koiranäyttelyissä, se oli kehittynyt sukupolvien ajan kovassa työssä nykyään tuntemaksemme voimakkaaksi ja rotevaksi roduksi. Irlannin Kennelliitto hyväksyi rodun virallisesti vuonna 1934, ja pian sen jälkeen perustettiin yhdistys valvomaan rodun etua.

## Terveys
Rodun keskimääräinen elinikä on noin 10 vuotta, kun tarkastellaan vuosina 2010–2025 kuolleita rodun edustajia. Tyypillisimmät kuolinsyyt ovat vanhuus, syöpäsairaudet sekä maksan ja ruoansulatuskanavan sairaudet. Glen of imaalinterrierin tyypillisimmät terveysongelmat ovat kyynärnivelen inkongruenssi, lonkkaniveldysplasia, muutamat silmäsairaudet, atopia ja allergiat.

Glen of imaalinterrieri on matalaraajainen koirarotu, mikä voi altistaa käyrille eturaajoille sekä kyynärnivelen inkongruenssille. Käyräjalkaisuus taas voi altistaa koiran iän myötä nivelongelmille, esimerkiksi nivelrikolle. Kyynärnivelen inkongruenssi voi oireilla jo pentuna ontumana ja se voi vaatia leikkauksen.

Vain noin 23 %:lla glen of imaalinterriereistä on terveet lonkat (Suomen Kennelliiton arvosteluasteikolla A tai B), kun taas kohtalaista tai vaikeaa lonkkaniveldysplasiaa esiintyy jopa 26 %:lla rodun edustajista (Suomen Kennelliiton arvosteluasteikolla D tai E). Valtaosalla on lieväasteinen lonkkaniveldysplasia (arvosana C).

Erilaisista silmäsairauksista rodulla esiintyy ylimääräisiä ripsiä (distichiasis), etenevä verkkokalvon surkastumaa (PRA) sekä kaihia. PRA-sairauteen on kehitetty geenitesti, jota hyödyntämällä jalostuksessa sairaiden yksilöiden määrää voidaan vähentää.

Rodulla esiintyy jonkun verran atopiaa ja ruoka-aineyliherkkyyttä. Molemmissa elimistön puolustusmekanismi reagoi normaalista poikkeavalla tavalla tavallisiin, useimmiten vaarattomiin asioihin (allergeeni). Atopia ja ruoka-aineyliherkkyys ovat elinikäisiä vaivoja, jotka ovat usein kontrolloitavissa, mutta eivät parannettavissa. Oireina ovat usein ihon kutina ja punoitus ja usein koira nuolee tai raapii kutisevia alueita. Korvatulehdukset ovat yleisiä atopiasta kärsivillä koirilla sekä myös tassujen ihotulehduksia voi esiintyä.

## Katso myös

* Skyenterrieri
* Skotlanninterrieri
* Cairnterrieri

## Lähteet

* Suomen Glennit ry 
* Rotumääritelmä
* KoiraNet-jalostustietojärjestelmä

### Viitteet

## Aiheesta muualla

*Suomen Glennit ry
*Glen of Imaal terrier Club of America
*The Swedish Association of the Irish glen of imaal terrier
*Glen Services